讀東坡謫居三適輒次其韻 夜卧濯足
作者：張九成
朝代：宋

paragraphs: 夏日乏絺葛，冬來無衾裯。
況復竄炎荒，令人生百憂。
空城舞狐狸，深林鳴鵂鶹。
此邦無足戀，聊爲薪水留。
枯枝煮寒泉，大竈聲颼颼。
老盆深注湯，徐以雙骹投。
沃久意痛快，縶維今脫韝。
須臾膏液上，兩踝暖氣浮。
生平苦寒痹，一洗皆已瘳。
登山不須扶，跳梁逐狙猴。